Isla

Un **isla** ta kualke pida tera ku ta kompletamente rondoná pa awa. Un **kai** ta un otro nòmber pa un isla chikitu.

Tin tres tipo prinsipal di isla: isla kontinental, isla di riu, i isla volkániko. Tin tambe isla ku hende mes a traha (isla artifishal). Un grupo òf kadena di isla yama un archipiélago.

## Isla kontinental
Islanan kontinental ta pidanan di tera ku ta riba e plachi kontinental di un kontinente. Ehèmpel ta inkluí Grunlandia for di Nort Amérika, Barbados i Trinidad for di Sur Amérika, Sisilia for di Oropa, Sumatra i Java for di Asia, Papua-Nieuw-Guinea i Tasmania for di Australia.

Un tipo spesial di isla kontinental ta **isla mikrokontinental**, ku ta resultá ora un kontinente ta sker. E mihó ehèmpel di esaki ta Madagascar for di Afrika. E islanan di Kerguelen i algun di e Seicheles tambe ta algun ehèmpel.

Un otro tipo ta **[[bara]]**: un akumulashon di santu riba e plachi kontinental.

## Isla di riu
Por haña islanan di riu den dèlta di riu i den riunan grandi. E deposishon di sedimento na sierto punto den e riu unda a fluho ta pèrdè su poder di karga, ta kousa e islanan aki. Mihó bisá, nan ta baranan di riu. Maske algun no tin bida largu anto ta desaparesé si e riu su volumen òf velosidat kambia, otronan sa ta firme i ta keda despues di hopi tempu. 

## Isla volkániko
Islanan volkániko ta resultá pa volkan. Un tipo di isla volkániko bo por haña den un **arko di islanan volkániko**. E islanan aki ta lanta for di volkán unda un plachi ta haña su mes ta sea forsá bou di un otro. Ehèmpel ta inkluí Islanan Mariana, Islanan Aleutiana, Mauritius i mayoria parti di Tonga den Oséano Pasífiko. Algun di e Antia Menor ta e úniko ehèmpelnan den  Oséano Atlántiko.

Un otro tipo di isla volkániko ta resultá ora un sker oseániko yega superfisie. Tin dos ehèmpel: Islandia, ku ta e isla volkániko mas grandi na mundu, i Jan Mayen. Tur dos den Atlántiko.

Un di tres tipo di isla volkániko ta esnan formá pa punto kayente òf "hotspot". Un punto kayente ta mas o menos stashonario kompará ku e plachi tektóniko ku ta move riba e punto, pues un kadena di isla ta resultá mientras e plachi ta drif. Despues di hopi tempu, e tipo di isla aki lo gasta i "hoga", kousá pa ahustamentu isostátiko, birando un seru bou di awa. Moveshon di plachi riba un punto kayente ta produsí un liña di isla orientá den direkshon di e moveshon di e plachi.  Un ehèmpel ta e Islanan Hawaii, di Hawaii pa Kure, ku ta sigui bou di awa den direkshon nort. Un otro kadena ku un orientashon similar ta e Archipiélago Tuamotu; su kurso nort ku ta mas bieu ta e Islanan di Liña. E kadena mas pasùit ta e Islanan Oustral, ku su kurso den direkshon nort ku ta forma e atolnan den Tuvalu. Tristan da Cunha ta un ehèmpel di un volkan di un punto kayente den [Oséano Atlántiko. Un otro punto kayente den Atlántiko ta Surtsey. 

Un atol ta un isla formá di un ref di koral ku a krese riba un isla volkániko gastá i hogá. E ref ta sali riba superfisie di e awa i ta forma un isla nobo. Atol normalmente ta den forma di un renchi ku un laguna sentral. Ehèmpel ta inkluí e Maldivas den Oséano indio i e Islanan di Liña den Pasífiko.

## Link eksterno
* **(en)** Definition of island
* **(en)** Listing of islands di Nashonnan Uni su Island Directory (lista di isla).